**TEMA: CONSTITUȚIILE DIN ROMÂNIA**

**SUBIECTUL I (30 de puncte)**

**I. Citiți cu atenție, sursele de mai jos:**

**A.** „Art. 33 - Toate puterile Statului emană dela naţiune, care nu le poate exercita decât numai prin delegaţiune şi după principiile şi regulile aşezate în Constituţiunea de faţă.

Art. 34 - Puterea legislativă se exercită colectiv de către Rege şi Reprezentaţiunea naţională. Reprezentaţiunea naţională se împarte în două Adunări: Senatul şi Adunarea deputaţilor.

Art. 39 - Puterea executivă este încredinţată Regelui, care o exercită în modul regulat prin Constituţiune.

Art.40 - Puterea judecătorească se exercită de organele ei.

Art. 92 - Guvernul exercită puterea executivă în numele Regelui, în modul stabilit prin Constituţiune.” (*Constituția din 1923*)

**B.** „Art.2 – Întreaga putere în Republica Socialistă România aparţine poporului, liber şi stăpân pe soarta sa. Puterea poporului se întemeiază pe alianţa muncitoresc- ţărănească. În strânsă unire, clasa muncitoare – clasa conducătoare în societate - , ţărănimea, intelectualitatea, celelalte categorii de oameni ai muncii, fără deosebire de naţionalitate, construiesc orânduirea socialistă , creând condiţiile trecerii la comunism.

Art.3 – În Republica Socialistă România forţa politică conducătoare a întregii societăţi este Partidul Comunist Român.

Art. 45 – Marea Adunare Naţională se alege pentru o legislatură de 5 ani.[…] În cazul când constată existența unor împrejurări care fac imposibilă efectuarea alegerilor, Marea Adunare Națională poate hotărî prelungirea mandatului său pe durata acestor împrejurări.”

(*Constituția din 1965*)

**Pornind de la aceste surse, răspundeți următoarelor cerințe:**

1. Numiți regele României la care se referă sursa **A**. **2 puncte**

2. Precizați secolul la care se referă sursa **B**.  **2 puncte**

3. Numiți cele două forme de guvernământ precizate în sursele **A** şi **B**. **6 puncte**

4. Scrieți, pe foaia de examen, litera corespunzătoare sursei care atestă respectarea principiului separației puterilor în stat. **3 puncte**

5. Scrieți, pe foaia de examen, două informaţii aflate într-o relaţie cauză-efect, selectate din sursa **B**.

**7 puncte**

6. Prezentați o practică democratică din Europa contemporană, precizând şi un stat unde a fost aplicată.

**6 puncte**

7. Menționați o asemănare între Constituția din 1923 și cea adoptată în 1991.  **4 puncte**

**SUBIECTUL al II-lea (30 de puncte)**

**Citiți cu atenție sursa de mai jos:**

„Despre Drepturile Românilor

Art.5 – Românii , fără deosebire de origine etnică, de limbă sau de religie, se bucură de libertatea conștiinței, de libertatea presei, de libertatea întrunirilor, de libertatea de asociație și de toate libertățile și drepturile stabilite prin legi.

Art.6 – Constituția de față şi celelalte legi relative la drepturile politice determină care sunt, deosebit de calitatea de Român, condițiile necesare pentru exercitarea acestor drepturi. Legi speciale votate cu majoritate de două treimi, vor determina condițiile sub care femeile pot avea exercițiul drepturilor politice. Drepturile civile ale femeilor se vor stabili pe baza deplinei egalități a celor două sexe.

Art.7 – Deosebirea de credințe religioase și confesiuni; de origine etnică şi de limbă, nu constituie în România o piedică spre a dobândi drepturile civile și a le exercita.[…]

Art. 8 – Nu se admite în Stat nicio deosebire de naștere sau de clase sociale. Toți Românii, fără deosebire de origine etnică, de limbă sau de religie, sunt egali înaintea legii și datori a contribui fără deosebire la dările şi sarcinile publice. Numai ei sunt admisibili în funcțiile şi demnitățile publice, civile şi militare.[…]. Străinii nu pot fi admiși în funcțiile publice decât în cazuri excepționale și anume statornicite de legi.

Art.11 – Libertatea individuală este garantată. […]Nimeni nu poate fi deținut sau arestat, decât în puterea unui mandat judecătoresc motivat, care trebuie să-i fie comunicat în momentul arestării sau cel mai târziu în 24 ore după deținere sau arestare . (*Constituția din 1923*)

**Pornind de la această sursă, răspundeți la următoarele cerințe:**

1. Numiţi , pe baza sursei, modul de stabilire a drepturilor civile ale femeilor. **2 puncte**

2. Selectaţi , din sursă, o informaţie care se referă la garantarea libertăţii individuale. **2 puncte**

3. Menţionaţi trei libertăţi cetăţeneşti , la care se referă sursa dată. **6 puncte**

4. Menţionaţi,din sursa dată, două informaţii care se referă la raportul dintre cetăţeni şi lege. **6 puncte**

5. Formulaţi, pe baza sursei date, un punct de vedere referitor la drepturile minorităţilor, susţinându-l cu două informaţii selectate din sursă. **10 puncte**

6. Argumentaţi, printr-un fapt istoric relevant, afirmaţia conform căreia Constituţia din 1923 a asigurat funcţionarea regimului democratic din România. (Se punctează pertinenţa argumentării elaborate prin utilizarea unui fapt istoric relevant, respectiv a conectorilor care exprimă cauzalitatea şi concluzia.)

**4 puncte**

**SUBIECTUL al III-lea 30 puncte**

Elaboraţi, în aproximativ două pagini, un eseu despre ***statul roman şi constituţiile sale,*** având în vedere:

* menţionarea anilor în care s-au adoptat două dintre constituţiile României;
* prezentarea unui element de continuitate între două constituţii ale României şi precizarea unei deosebiri dintre acestea;
* menţionarea a două consecinţe ale aplicării uneia dintre cele două constituţii ;
* formularea unui punct de vedere referitor la importanţa legilor fundamentale pentru statul român şi susţinerea acestuia printr-un argument istoric.

**Notă!** Se punctează și utilizarea **limbajului istoric adecvat**, **structurarea** prezentării, evidențierea **relației cauză-efect**, susținerea unui punct de vedere cu **argumente istorice** (pertinența argumentării elaborate prin utilizarea unui fapt istoric relevant, respectiv a conectorilor care exprimă cauzalitatea și concluzia), respectarea **succesiunii cronologice/ logice** a faptelor istorice și **încadrarea** eseului în limita de spațiu precizată.